Wenk lei polisie na man wat 3 maande gesoek is | Netwerk24
Deur Cara-Lee Dorfling 19 Februarie 2020 17:16
Rhett Els. Foto: Verskaf
Dit was binne ure nadat die polisie in die media bekend gemaak het dat hulle na die man soek.
Inligting oor 'n lasbrief vir die inhegtenisneming van Rhett Els (47) is Dinsdagoggend versprei en teen die middag het die polisie 'n wenk gekry oor waar hy hom bevind.
Kol. Priscilla Naidu, polisiewoordvoerder, sê Els is buite 'n woonstelgebou in Keurboomrylaan in Algoapark in hegtenis geneem. Els het aan 'n motor gewerk toe speurders op hom toesak.
Die polisie het na Els begin soek kort nadat hy glo met sy 65-jarige vriendin se motor en selfoon verdwyn het.
Els het volgens die polisie se inligting gevlug nadat hy dié vriendin na 'n hospitaal gebring het. Sy is glo met 'n mes aangeval.
By die hospitaal het 'n verpleegster gesê sy moet die polisie oor die voorval kontak. Dit is toe dat Els glo die vrou se selfoon en motorsleutels gryp en gevlug het.
Els sou Woensdag op aanklag van poging tot moord in die hof verskyn, maar die saak is tot Donderdag uitgestel.